Den nordjyske bordtennisklub B75 fra Hirtshals er ved at skrive historie. I aften kan de vinde det danske mesterskab for første gang.

Det så sort ud for den nordjyske bordtennisklub B75, som skulle forsøge at komme tilbage efter tirsdagens nederlag i den første finalekamp. Ikke desto mindre formåede klubben fra Hirtshals at kæmpe sig til en 11-9 sejr og en 5-4 holdsejr over Næstved Bordtennis i den anden finalekamp onsdag aften. Situationen så mildest talt håbløs ud for nordjyderne, da det stod 4-2 til hjemmeholdet i Næstved, og de kun var en enkelt sejr fra titlen. Men de formåede med to tætte sejre at få kampen ud i et såkaldt Golden Set, der kan sammenlignes med en straffesparkskonkurrence-afgørelse i fodbold. Her var det Hirtshals' Johan Barius, der skulle vinde mod Andreas Törnkvist, hvis B75’s guldhåb skulle leve videre. Efter et intenst opgør, der bølgede frem og tilbage, vandt Johan Barius til sidst med 11-9. - Vi var helt oppe at køre, fortæller formand Lars Rokkjær dagen derpå. - I øjeblikket inden sidder vi bare der og tænker, at det alligevel var flot, at vi var nået så langt. Det havde vi ikke regnet med. Underdogs mod stjernerne Sejren kom helt bag på formanden for bordtennisklubben i Hirtshals: - Det var som et manuskript til en film. Vi kunne næsten ikke tro det, fortæller han. Det stjernespækkede Næstved-hold stod ifølge Lars Rokkjær som klare favoritter til DM-guldet. - Det svarer jo til, at et lille håndboldhold, som ingen kender, skulle slå Aalborg Håndbold i finalen. I aften, torsdag klokken 19, venter nu den tredje og afgørende kamp om Danmarksmesterskabet, og trods svære odds lader B75 ikke til at give op. - Det kræver jo, at alle vores spillere rammer deres bedste niveau. Så længe bolden er rund, og der står 0-0 fra start, så er der håb. Hør Lars Rokkjær fortælle om bordtennisklubben her: